CELEX: 32019R1841
Language: bg
Date: 2019-10-31 00:00:00
Title: Регламент за изпълнение (ЕС) 2019/1841 на Комисията от 31 октомври 2019 година за вписване на наименование в Регистъра на защитените наименования за произход и защитените географски указания Vlees van het rood ras van West-Vlaanderen (ЗНП)

4.11.2019   
               
               
                  BG
               
               
                  Официален вестник на Европейския съюз
               
               
                  L 282/15
               
            
         РЕГЛАМЕНТ ЗА ИЗПЪЛНЕНИЕ (ЕС) 2019/1841 НА КОМИСИЯТА
         от 31 октомври 2019 година
         за вписване на наименование в Регистъра на защитените наименования за произход и защитените географски указания „Vlees van het rood ras van West-Vlaanderen“ (ЗНП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 1151/2012 на Европейския парламент и на Съвета от 21 ноември 2012 г. относно схемите за качество на селскостопанските продукти и храни (1), и по-специално член 52, параграф 3, буква а) от него,
         като има предвид, че:
         
                     (1)
                  
                  
                     Съгласно член 50, параграф 2, буква а) от Регламент (ЕС) № 1151/2012 подаденото от Белгия заявление за регистрация на наименованието „Vlees van het rood ras van West-Vlaanderen“ като защитено наименование за произход (ЗНП) беше публикувано в Официален вестник на Европейския съюз (2).
                  
               
                     (2)
                  
                  
                     На 27 юли 2018 г. Комисията получи уведомление за възражение от Франция. Съответното мотивирано възражение беше получено от Комисията на 26 септември 2018 г.
                  
               
                     (3)
                  
                  
                     Според Франция не са спазени условията по член 5 от Регламент (ЕС) № 1151/2012. Френската страна твърди, че предложеното за регистрация като ЗНП наименование „Vlees van het rood ras van West-Vlaanderen“ не е обвързано с никое конкретно място. То просто определя породата „Червено говедо от Западна Фландрия“, от която се произвежда месо според съответните продуктови спецификации.
                  
               
                     (4)
                  
                  
                     Освен това Франция заяви, че предложеното наименование би било в противоречие с член 6, параграф 2, защото има вероятност да заблуди потребителя относно истинския произход на продукта. Тъй като наименованието за регистрация съдържа термина „ras“, което означава „порода“, би било невъзможно да се направи разграничение между месото, произведено съгласно продуктовата спецификация на защитеното наименование за произход, и месото, което просто е получено от животни от същата порода, но не е обхванато от защитеното наименование за произход. Следователно би бил на лице висок риск от объркване у потребителя.
                  
               
                     (5)
                  
                  
                     Тъй като счете възражението за допустимо, с писмо от 14 ноември 2018 г. Комисията прикани Белгия и Франция да проведат подходящи консултации в продължение на три месеца, за да постигнат съгласие помежду си в съответствие с вътрешните си процедури.
                  
               
                     (6)
                  
                  
                     По искане на заявителя крайният срок за консултацията беше удължен с още три месеца.
                  
               
                     (7)
                  
                  
                     Между страните беше постигнато съгласие. С писмо от 14 май 2019 г. Белгия съобщи на Комисията резултатите във връзка с постигнатото съгласие. Беше пояснено, че официалното наименование на породата е „Rood“, а не „Rood ras van West-Vlaanderen“. Следователно географският компонент на наименованието не е част от името на породата, а географски компонент на наименованието за регистрация и указва произхода на продукта.
                  
               
                     (8)
                  
                  
                     Освен това предвид горепосоченото ясно разграничение не може да се счита, че е вероятно наименованието да подведе потребителя по отношение на истинския произход на продукта. Спазването на общите правила за етикетиране на Съюза би било достатъчно за избягване на риска от подвеждане на потребителите също и по отношение на преводите и по-специално възможния конфликт с името на породата „Rouge Flamande“.
                  
               
                     (9)
                  
                  
                     Закрилата следва да бъде предоставена на наименованието „Vlees van het rood ras van West-Vlaanderen“ като цяло. На производителите следва да бъде разрешено да продължат да използват отделни елементи от това наименование, дори свързани, както и в превод, стига да бъдат спазени принципите и правилата, които се прилагат в правната уредба на Съюза.
                  
               
                     (10)
                  
                  
                     Съдържанието на постигнатото между Белгия и Франция споразумение следва да бъде взето предвид, тъй като то е в съответствие с разпоредбите на Регламент (ЕС) № 1151/2012 и законодателството на ЕС.
                  
               
                     (11)
                  
                  
                     Текстовете на единния документ и на продуктовата спецификация бяха съответно изменени. Такива промени в единния документ се смятат за несъществени. Родословната книга на породата „Rood“ и правилата на групата заявител бяха приложени към продуктовата спецификация.
                  
               
                     (12)
                  
                  
                     Тъй като промените в единния документ не са съществени, не е необходимо повторно да се извършва проучването, предвидено в член 51, параграф 4 от Регламент (ЕС) № 1151/2012. Консолидираната версия на единния документ обаче следва да бъде публикувана за сведение.
                  
               
                     (13)
                  
                  
                     Предвид гореизложеното наименованието „Vlees van het rood ras van West-Vlaanderen“ следва да бъде вписано в регистъра на защитените наименования за произход и защитените географски указания,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Регистрира се наименованието „Vlees van het rood ras van West-Vlaanderen“ (ЗНП).
            Наименованието, посочено в първата алинея, се използва за идентифициране на продукт от клас 1.1. Прясно месо (и карантия) от приложение XI към Регламент за изпълнение (ЕС) № 668/2014 на Комисията (3).
            Консолидираният единен документ се съдържа в приложението към настоящия регламент.
         
         
            Член 2
            Предоставя се закрила на наименованието „Vlees van het rood ras van West-Vlaanderen“ като цяло. Отделни елементи от това наименование могат да бъдат използвани, дори свързани, както и в превод, в целия Европейски съюз, при условие че се спазват принципите и правилата, които се прилагат в правната уредба на Съюза.
         
         
            Член 3
            Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 31 октомври 2019 година.
            
               
                  За Комисията
               
               
                  Председател
               
               Jean-Claude JUNCKER
            
         
         
            (1)  ОВ L 343, 14.12.2012 г., стр. 1.
         
            (2)  ОВ C 157, 4.5.2018 г., стр. 11.
         
            (3)  Регламент за изпълнение (ЕС) № 668/2014 на Комисията от 13 юни 2014 г. за определяне на правила за прилагането на Регламент (ЕС) № 1151/2012 на Европейския парламент и на Съвета относно схемите за качество на селскостопанските продукти и храни (ОВ L 179, 19.6.2014 г., стр. 36).
      
      
         
            ПРИЛОЖЕНИЕ
            
               ЕДИНЕН ДОКУМЕНТ
            
            
               „VLEES VAN HET ROOD RAS VAN WEST-VLAANDEREN“
            
            ЕС №: PDO-BE-02261 — 11.1.2017
            
               ЗНП (X) ЗГУ ()
            
            1.   Наименование/наименования
            
            „Vlees van het rood ras van West-Vlaanderen“
            2.   Държава членка или трета държава
            
            Белгия
            3.   Описание на селскостопанския продукт или храната
            
            3.1.   Вид продукт
            
            Прясно месо (и карантия)
            3.2.   Описание на продукта, за който се отнася наименованието в точка 1
            
            Наименованието „Vlees van het rood ras van West-Vlaanderen“ може да се използва само за прясно месо от женски животни, които са на възраст между три години и половина и осем години, и от волове, които са на възраст между две години и три години и половина, от породата Червено говедо, развъждана и отглеждана в провинция Западна Фландрия. Кланичните трупове трябва да отговарят на следните спецификации:
            
                        —
                     
                     
                        —тегло: най-малко 380 kg,
                     
                  
                        —
                     
                     
                        конформация: класове S, E, U, R и O по скалата SEUROP за класификация на кланичните трупове от говеда,
                     
                  
                        —
                     
                     
                        степен на залоеност: 2, 3, 4 или 5.
                     
                  Месото има плътен, наситен вкус, а фините ивици тлъстина му придават леко маслени нотки.
            Месото е тъмно червено, със светли фини жилки тлъстина и финовлакнеста консистенция.
            3.3.   Фуражи (само за продукти от животински произход) и суровини (само за преработени продукти)
            75 — 100 % от грубия фураж (трева и пасищни продукти), даван на кравите и воловете от породата „Червено говедо“, са произведени в рамките на географския район, основно в самото стопанство.
            В определени етапи от своя живот говедата получават допълнително и малък процент концентриран фураж.
            През лятото говедата се извеждат на паша по полетата, веднага щом това е възможно и толкова дълго, колкото позволяват атмосферните условия. Средно този период достига седем месеца, от април до ноември.
            През зимата фуражът включва основно местни пасищни продукти: сенаж и сено.
            Пасищните продукти се произвеждат в стопанството, но при необходимост може да се закупи фураж, който е местно произведен в рамките на географския район. Само при екстремни климатични условия (суша или обилни валежи) може да се закупи ограничено количество фураж от съседни райони. Всяка година фуражът с произход извън географския район варира от 30 % до не повече от 50 % от сухото вещество, с което се хранят животните, и това не се отразява върху специфичните характеристики на месото.
            В допълнение към пасищните продукти говедата получават следното:
            
                        —
                     
                     
                        през лятото (и само при необходимост): местно произведен груб фураж (като царевица, пулп, трици, картофи, слама и др.),
                     
                  
                        —
                     
                     
                        през зимата: груб фураж и не повече от 0,5 kg концентриран фураж дневно на 100 kg живо тегло.
                     
                  Посоченият по-горе допълнителен груб фураж се произвежда основно в стопанството, но при необходимост може да се закупи. 75 — 100 % от него се произвеждат в рамките на географския район.
            Периодът на угояване продължава не повече от пет месеца. През него фуражът се допълва с концентриран фураж от не повече от 1 kg дневно на 100 kg живо тегло. Концентрираният фураж съдържа зърнени култури и се допълва, наред с други неща, и с кюспе от ленено семе, фуражно цвекло, картофи и др. Животните могат да се угояват в обори, привързани или свободни, или на пасището.
            3.4.   Специфични етапи на производството, които трябва да бъдат осъществени в определения географски район
            
            Раждането, отглеждането, угояването, клането и разфасоването трябва да бъдат осъществени в рамките на географския район.
            3.5.   Специфични правила за рязане, настъргване, опаковане и др. на продукта, за който се отнася регистрираното наименование
            
            —
            3.6.   Специфични правила за етикетиране на продукта, за който се отнася регистрираното наименование
            
            Етикетът трябва да съдържа регистрираното наименование „Vlees van het rood ras van West-Vlaanderen“ и логото на ЕС.
            4.   Кратко определение на географския район
            
            Географският район обхваща белгийската провинция Западна Фландрия.
            5.   Връзка с географския район
            
            5.1.   Специфична характеристика на географския район
            
            Провинция Западна Фландрия е подходяща за развитието на традиционно селско стопанство със смесени земеделски стопанства. Провинцията е описана по следния начин: „Западна Фландрия е район с ниско надморско равнище […]. Тя се характеризира с много благоприятен морски климат и е покрита основно от много плодородна земеделска земя: зад линията от дюни земята се отличава с плътни полдерни почви; южната половина от провинцията е покрита от плодородни песъчливи глинести почви, а песъчливата почва е ограничена в рамките на територията, обхваната от триъгълника Bruges-Torhout-Tielt. Освен в песъчливия район земеделските стопани в провинция Западна Фландрия разполагат с множество възможности за управление на земята и сеитбооборот.“
            Животновъдството винаги е имало важно значение в провинция Западна Фландрия благодарение на нейната близост до Северно море и характерния морски климат. Морският климат е силно повлиян от топлото течение Гълфстрийм в Атлантическия океан. Това означава, че в провинция Западна Фландрия има много малко на брой много студени или много топли дни. Това, заедно с факта, че районът е с най-голям брой часове слънцегреене в Белгия, способства за буйния растеж на трева и пасищни продукти, които са най-важният източник на храна за говедата от породата „Червено говедо“. Благодарение на тучната трева се получава вкусно месо с леко маслени нотки.
            Животновъдите, които отглеждат животни от породата „Червено говедо“, предават своите знания от поколение на поколение: животните се оставят да пасат на открито толкова дълго, колкото позволяват атмосферните условия, и се отглеждат основно с груб фураж. Освен това те се колят на доста по-късен етап от живота, отколкото месодайните говеда от други породи. Говедовъдите в провинция Западна Фландрия управляват смесени земеделски стопанства, които са тясно обвързани с местните традиции и са пригодени към географските и климатичните условия. Наред с животновъдството се отглеждат също така и полски култури, като пшеница, ечемик, захарно цвекло, картофи и царевица, които традиционно се използват като груб фураж за говедата от тази порода.
            5.2.   Специфични характеристики на породата
            
            Червени говеда се отглеждат по пасищата в провинция Западна Фландрия и в северната част на Френска Фландрия още от стотици години. Около 1770 г. е имало хомогенен център за развъждане на червени говеда. Те са възлизали на 95 % от общата численост на говедата в региона.
            След отделянето на Белгия като независима държава през 1830 г. различните подходи за животновъдно производство, прилагани от френските и белгийските органи, водят до разделение в породата. Във Франция е даден приоритет на млекодайните говеда, което е довело до развитието на породата „rouge des Flandres“ или „Casselloise“. В Западна Фландрия породата запазва двойното си предназначение.
            През 1906 г. е създаден регионален синдикат, който да поддържа родословна книга на чистопородните животни за цяла Западна Фландрия. Породата е била известна на нидерландски език като „rood Vlaams ras“ (Фламандска червена порода), но по-късно е преименувана на „het rood ras van West Vlaanderen“ (Червено говедо от Западна Фландрия) — наименование, което подчертава определения район на развъждане, а именно белгийската провинция Западна Фландрия. От началото на ХХ век провинция Западна Фландрия целенасочено избира да има една единствена порода в своите предели.
            До седемдесетте години на ХХ век до 80 % от всички говеда в Западна Фландрия са били от породата „Червено говедо“. Породата е запазена благодарение на това, че е била съзнателно избрана от някои земеделски стопани в Западна Фландрия с оглед на специфичните качества на месото. През 1994 г. все още 99,6 % от всички говеда от тази порода са се намирали в Западна Фландрия. По-скорошни данни показват, че този дял понастоящем е все още над 95 %.
            През 1991 г. с министерски указ относно подобряването на породите говеда официалното наименование на породата става „het Rood ras van België“ (Белгийско червено говедо). След отмяната на този указ през 2007 г. наименованието на породата е променено на „Rood“ („Червено говедо“).
            5.3.   Специфични характеристики на месото
            
            В резултат на специфичните характеристики на породата и географските особености на провинция Западна Фландрия се получава месо с отличителни качества.
            През вековете животните от породата „Червено говедо“ са се адаптирали към мекия морски климат в района и към реколтата от плодородната почва на Западна Фландрия. Общоприето мнение е, че никоя друга белгийска порода говеда не може да преобразува тревата в месо така, както говедата от тази порода. Животните прекарват възможно най-много време по пасищата в Западна Фландрия, а през зимата получават също така голямо разнообразие от местно произведен груб фураж.
            Продуктът със ЗНП „Vlees van het rood ras van West-Vlaanderen“ се различава от всяко друго белгийско говеждо месо по своя плътен, ярко изразен вкус на месо. Месният вкус има леки маслени нотки поради фините жилки тлъстина. Освен това месото е изключително крехко без загуба на вкус. Крехкостта на месото се дължи на неговата фина текстура с много фини влакна. Месото има приятен тъмно червен цвят.
            Специфичните характеристики на продукта със ЗНП „Vlees van het rood ras van West-Vlaanderen“ се обуславят от породата, местния тревен фураж и зрялата възраст на говедата при клане.
            5.4.   Връзка между географския район и специфичните характеристики на продукта
            
            Връзката между породата „Червено говедо“ и провинция Западна Фландрия датира от векове. Богатите знания на местните говедовъди и ефикасното водене на родословната книга са от също толкова голямо значение за географския район, колкото и специфичните климатични и почвени условия.
            Големият дял на местни пасищни продукти в храненето на говедата оказва положително въздействие върху вкуса на месото. Благоприятният морски климат позволява тревата да расте целогодишно, което допринася за развитието на значителна мускулна маса при говедата и за производството на сочно месо с фини влакна. Качеството на месото е особено високо, тъй като животните могат да се движат свободно по пасищата от ранна възраст и да натрупват мускулна маса. Кравите са се отелвали няколко пъти. Отелването и бозаенето допринасят за развитието на естествени мазнини в месото, като тези мазнини придават на продукта със ЗНП „Vlees van het rood ras van West-Vlaanderen“ неговия леко маслен вкус.
            Предвид факта че животните се колят на по-голяма възраст, те разполагат с достатъчно време да растат и да развиват мускулна маса благодарение на висококачествения местен фураж. Това означава, че месото на тези яки червени говеда е крехко и вкусно.
            Воловете от породата „Червено говедо“, развъждани и отглеждани в Западна Фландрия, също така развиват мускулната си маса. При традиционното месодайно говедовъдство мъжките животни почти никога нямат възможност да достигнат такава възраст. При традиционното месодайно говедовъдство повечето мъжки говеда се колят на възраст от около 20 месеца. В Западна Фландрия воловете от породата „Червено говедо“ не се колят, докато не достигнат възраст между две години и три години и половина. Това дава възможност за натрупване на значителна мускулна маса при животните и за производството на крехък краен продукт с фини жилки тлъстина. Друга съществена разлика от традиционните селскостопански практики е, че говедата от породата „Червено говедо“ могат да се движат свободно на възможно най-голяма територия и се отглеждат с пасищни продукти и груб фураж от провинция Западна Фландрия, вместо с концентриран фураж и царевица.
            За качеството на месото от породата „Червено говедо“, развъждана и отглеждана в Западна Фландрия, свидетелстват многото препратки към него в менюта — както стари, така и съвременни, и в гастрономическата литература.
            През 2012 г. „Vlees van het rood ras van West-Vlaanderen“ беше признато като традиционен фламандски регионален продукт.
            Днес месото на породата „Червено говедо“, развъждана и отглеждана в провинция Западна Фландрия, се цени изключително много във висшите гастрономически кръгове в провинция Западна Фландрия и в цяла Белгия, а също така се търси и извън страната.
            
               Препратка към публикуваната спецификация
            
            (член 6, параграф 1, втора алинея от настоящия регламент)
            https://lv.vlaanderen.be/sites/default/files/attachments/productdossier_vlees_van_het_rood_ras_van_west-vlaanderen_0.pdf